Markram se lopiedroogte duur voort | Netwerk24
Deur Johann de Jager 10 September 2019 16:49
Aiden Markram se vroeë kolfpeil aan die vooraand van die komende toetsreeks teen Indië wek kommer.
Hy het Dinsdag, as aanvangskolwer en kaptein van Suid-Afrika se naasbestes in hul eerste vierdagwedstryd teen hul eweknie van Indië in Thiruvananthapuram, 'n tweede keer met die kolf misluk.
Aiden Markram se kolfwerk op die Asiese subkontinent het nog nie aan die verwagtinge voldoen nie. Foto: Gallo Images
Markram en sy aanvangsmaat, Pieter Malan, is op die tweede dag weer vroeg uitgehaal, albei vir vier, nadat albei nulletjies in die eerste beurt gekry het.
SA A is in sy tweede beurt met die rug teen die muur op 125/5, 'n agterstand van nog 14 lopies nadat Indië se naasbestes 303 in hul eerste beurt aangeteken het. Dít was in antwoord op die 164 van die toerspan op die eerste dag.
Die 24-jarige Markram, wat as 'n toekomstige kaptein van die Proteas beskou word, het verlede jaar in sy eerste toetsreeks op die subkontinent met beurte van 0, 19, 7 en 14 teen Sri Lanka gesukkel.
Markram is Dinsdag weer deur die paaltjiewagter gevang, dié keer van die boulwerk van die ander aanvangsbouler, Shardul Thakur.
SA A was soos in die eerste beurt van meet af aan't steier.
Die paaltjies van Khaya Zondo (10) en Senuran Muthusamy (4), albei slagoffers van die linksdraaier Shahbaz Nadeem (2/13), het die toerspan op 52/4 gelaat.
Zubayr Hamza, wat 'n oog op 'n plek in die middelorde van die toetsspan het, se 44 lopies het die bloeding vir 'n wyle gestop. Hy is goed bygestaan deur Heinrich Klaasen (35*), wat saam met Wiaan Mulder (12*) ook gehelp het dat die vierdagwedstryd nie binne twee dae verby was nie.
Die ander twee spelers in die toetsgroep – benewens Markram, Hamza, Klaasen en Muthusamy – die aanvangsbouler Lungi Ngidi en die draaibouler Dane Piedt – het vroeër elk drie paaltjies in die tuisspan se eerste beurt laat kantel.
Indië A het sy beurt Dinsdag op 129/2 hervat, maar vyf paaltjies vir 70 lopies verloor.
Die toerspan was in sy noppies met sake op 199/7, waarna Jalaj Saxena (61*) en Thakur (34) se 100 lopies om die agtste paaltjie die skaal weer stewig in die guns van die tuisspan geswaai het.
Indië se laaste twee kolwers is albei van Piedt (3/84 in 25.5 bbe.) se boulwerk gestonk, nadat hy die kaptein, Shubman Gill, vroeër vir 90 geboul het.